钦定古今图书集成/明伦汇编/氏族典/第236卷 > 张欣泰
## 钦定古今图书集成/明伦汇编/氏族典/第236卷 > 张欣泰

按《南齐书张欣泰传》：“欣泰字义亨，竟陵人也。父兴世，
宋左卫将军。欣泰少有志节，不以武业自居，好隶书，
读子史。年十馀，诣吏部尚书褚渊，渊曰：‘张郎弓马多
少’？欣泰答曰：‘性怯畏马，无力牵弓’。渊甚异之。建元初，
历官宁朔将军，累除尚书都官郎。世祖与欣泰早经
款遇，及即位，以为直阁将军，领禁旅。欣泰通涉雅俗”，
交结多是名。素下直辄游园池，著鹿皮冠，衲衣锡杖，
挟素琴。有以启世祖者，世祖曰：“将家儿何敢作此举
止。”后从车驾出新林，敕欣泰甲杖廉察。欣泰停杖于
松树下，饮酒赋诗。世祖怒，遣出外。数日意稍释，召还，
谓之曰：“卿不乐为武职，驱使当处卿以清贯。”除正员
郎。明帝即位，为领军长史，迁谘议参军。上书陈便宜
二十条，其一条言宜毁废塔寺，帝并优诏报答。建武
二年，魏围锺离城，欣泰为军主，随崔慧景救援。魏欲
于邵阳洲筑城，慧景虑为大患。欣泰曰：“魏所以筑城
者，外示姱大，实惧我蹑其后耳。今若说之以罢兵，则
其患自息。”慧景从之，魏引退。而洲上馀兵万人，求输
五百匹马假道，慧景欲断路攻之。欣泰说慧景曰：“归
师勿遏。”慧景乃听魏过，帝以此皆不加赏。四年，出为
永阳太守。永元初，还都，庐陵王安东司马。义师起，以
欣泰为持节、督雍、梁、南北秦四州郢州之竟陵司州
之随郡军事。时少帝昏乱，人情咸伺事隙。欣泰与弟
欣时密谋结太子右率胡松等十馀人行废立，伏诛。

===张欣时===按《南齐书张融传》，“竟陵张欣时为诸暨令。”